Consiliul Judeţean Covasna a alocat în acest scop 300.000 de lei din bugetul judeţului

Consiliul Judeţean Covasna va organiza în data de 8 decembrie un referendum în cadrul căruia cetăţenii judeţului vor fi consultaţi cu privire la oportunitatea formării unei regiuni de dezvoltare formată din judeţele Covasna, Harghita şi Mureş, cu sediul central la Târgu Mureş.

Hotărârea a fost adoptată joi, în cadrul şedinţei Consiliului Judeţean Covasna, cu 26 de voturi pentru şi patru împotrivă, respectiv cu voturile 'pentru' ale consilierilor UDMR, ai Partidului Civic Maghiar şi Partidului Popular al Maghiarilor din Transilvania şi opoziţia reprezentanţilor USL.

Pentru referendumul programat pe data de 8 decembrie, Consiliul Judeţean Covasna a aprobat alocarea sumei de 300.000 de lei din bugetul judeţului.

Preşedintele Consiliului Judeţean, Tamás Sándor, care este şi liderul UDMR Covasna, a afirmat că proiectul este susţinut de peste 35.000 de cetăţeni din judeţ, care au semnat pentru organizarea referendumului. Rezultatul acestuia va fi adus la cunoştinţa Parlamentului, prin intermediul parlamentarilor UDMR.